Candidatul PSD la Primăria Cervenia, județul Teleorman, Marius Doru Slobozeanu este acuzat că apelează la violență pentru a intimida rivalii în alegerile locale, ce urmează să aibă loc duminică. Unul dintre consilierii locali, Marian Neacșu, a fost luat de gât, în plină stradă, de vărul candidatului, Cezărel Slobozeanu, cunoscut în zonă ca un interlop. „Veneam spre casă și s-a pus cu Jeep-ul în fața mea, m-a apucat de gulerul hainei. Eu căutam oameni ca să îmi dea pământ în arendă și el m-a acuzat că dau mită electorală. Mi-a zis că dacă mă mai prinde prin sat mă termină”, a declarat Marian Neacșu, într-o înregistrare video. În urma incidentului, consilierul agresat a depus plângere penală împotriva lui Cezărel Slobozeanu.

Așa cum a relatat „Evenimentul zilei”, în ediția din 1 noiembrie, la Primăria Cervenia este o situație fără precedent. De aproape o săptămână, instituția nu este condusă de nimeni, iar localnicii nu pot obține documente, precum adeverințe sau acte de deces pentru că primarul a fost declarat incompatibil de ANI, încă din vară, viceprimarul Doru Slobozeanu, a fost demis pentru că a trecut din „barca” ALDE, partid care l-a propulsat în funcție, în cea a PSD, iar secretarul a intrat în concediu medical, chiar înaintea alegerilor. Drept urmare, cu două zile înainte de scrutinul electoral nu se știe cine se va ocupa de buna desfășurare acestuia.

În aceste condiții, pentru a salva situația, cei șapte consilieri rămași s-au întrunit, marți, în ședință de urgență, pentru alegerea unui nou viceprimar. Zis și făcut. Numai că, după ce au hotărât cine să preia frâiele primăriei și să se ocupe de administrarea instituției și de organizarea alegerilor au constatat că hotărârea lor nu poate fi trecută în registru, care era încuiat într-un fișet de secretar. Atât timp cât secretarul nu a delegat pe cineva care să îi preia prerogativele, la Cervenia nimeni nu se poate ocupa nici de nevoile localnicilor, nici de alegeri. Contactat de „Evenimentul zilei”, prefectul Florinel Dumitrescu ne-a spus că are la mapă sesizarea de la Cervenia. „O să o analizez mâine (miercuri n.r.) și voi lua decizii în conformitate cu legea”, ne-a declarat, atunci, prefectul. Din informațiile noastre, însă, oficialul Guvernului în teritoriu nu s-a ținut de cuvânt iar situația a rămas aceeași.